text:
Introduzion
Il coretôr ortografic furlan (COF in struc) al cognòs ducj i lemis documentâts tai vocabolaris Faggin e Nuovo Pirona cu la prionte di lessic moderni gjavât di publicazions resintis e soredut de produzion di Gnovis e TG in Rêt di Radio Onde Furlane. Tal coretôr a son presintis lis variantis principâls e chês ecuivalentis, inseridis naturalmentri daûr des normis de grafie uficiâl de lenghe furlane.
In plui dai lemis (par es.
biel o
fâ) il coretôr al cognòs dutis lis peraulis che a derivin de flession dai lemis (par es.
biei,
biele,
bielute,
bielon e v.i. o
fâs,
fasarai,
fasint,
fasimi e v.i.).
La funzion di ogni bon coretôr e je dople:
- segnalâ lis formis faladis e lassâ buinis lis formis justis.
- sugjerî lis soluzions justis plausibilis al puest de forme falade.
Tant che une gruesse part dai coretôrs il COF nol funzione sul plan sintatic, ven a stâi al fronte lis peraulis une par une ma nol è in stât di capî se une frase e je juste o no: par esempli se si scrîf
il cjase a son biei il coretôr nol segnale nissun erôr parcè che ogni singule peraule e je scrite in mût coret, ancje se la frase no à sens e lis parts che le componin no son concuardadis.
Chest al fâs di mût che il coretôr nol rivi a viodi cierts erôrs cuant che si dopre une peraule che e sarès juste, ma e je tal contest falât.
Par esempli
Lôr a an si à di scrivilu
Lôr a àn, ma il coretôr nol segne l’erôr par vie che la peraule
an e esist, ancje se no je un verp ma un sostantîf (an solâr, an scolastic e v.i.).
Erôrs di elision
Te version corint il COF al gjestìs in mût complet ancje i erôrs di elision pes peraulis
la
une
di.
Chestis vôs te scriture si à simpri di lassâlis interiis, ma dispès te pronunzie la ultime vocâl e je mute denant di peraule che e tache par vocâl e chest e je cause frecuente di erôrs.
Se si scrîf par esempli
d'aur il COF al segne erôr e al propon tant che sugjeriment
di aur. In plui il COF al è in stât di gjestî ancje erôrs te seconde peraule, par
d'arrint al sugjerìs
diarint.
Il câs di
l' al è plui complicât par vie che la peraule e je falade se elision dal articul feminin
la(p.e. in
l'aghe) ma corete come articul masculin singolâr (p.e. in
l'arbul). Il COF al cognòs lis peraulis masculinis, cussì
l'arbul al ven segnât coret, biel che
l'aghe al ven segnât falât e al ven sugjerît pe corezion
la aghe.
Versions
Il COF al pues jessi doprât in doi mût diferents:
Numars
Lis peraulis cognossudis dal coretôr te version corinte a son passe 5.200.000.
COF – program desktop
Par inviâ il COF doprâ il link sul desktop se al è stât creât te instalazion o dal menù
Start,
Programmi,
Coretôr Ortografic Furlan 2 selezionâ la vôs
Cof.
Procedure:
- Bati il test tal spazi di test dal program o scrivilu in cualsisei altri program di scriture e po copiâlu e inserîlu cul boton a bas a man drete
Incole il test.
- Cricâ sul boton centrâl
Control ortografice spietâ la fin de operazion. Intant che la lûs dal semafar in bande dal boton
Control ortografice je rosse il coretôr al è daûr a controlâ, cuant che la lûs e je verde si pues fracâ i botons che a coventin.
- Tal câs che a sedin erôrs a son visibii ducj in ros, lis peraulis justis invezit a restin neris.
- Il coretôr al analize par ordin i câs e in bas a man çampe al ripuarte te striche sot la indicazion
Peraulela prime peraule in esam e, sot de indicazion
Propuestis, i eventuâi sugjeriments proponûts.
- Se si vûl lassâ la peraule come che e jere si à di cricâ sul boton
Lasse(fracant il boton
Lasse par dutla peraule in esam no vignarà plui segnade tant che erôr par dut il rest dal document).
- Se un dai sugjeriments proponûts al va ben si à di selezionâlu e di cricâ daspò sul boton a man çampe
Cambie. Si à di selezionâ la peraule prime di fracâ su
Cambieancje se al è dome un sugjeriment.
- Se si vûl si pues ancje intervignî sul leme segnalât te striche
Peraule, corezi e cricâ daspò il boton
Cambiepar meti in vore tal test la corezion manuâl (fracant il boton
Cambiepar dutla peraule falade e cambiade cun chê juste in dut il rest dal document).
- Par tornâ indaûr a pet de ultime sielte fate, cricâ sul boton
Indaûr.
- Tal câs che une peraule e sedi juste, ma no sedi cognossude dal coretôr, si pues zontâle tun dizionari personâl cricant sul boton
Zonte. Si pree par altri di segnalâ chestis peraulis al editôr di mût che a puedin insiorâ il database centrâl dal dizionari ortografic e dal coretôr.
- Une volte finide la corezion, al è pussibil selezionâ il test, copiâlu fracant il boton
Copieil teste incolâlu in cualsisei altri program. Ae fin des operazions si pues netâ vie il spazi blanc cricant sul boton
Cancele dut.
Il coretôr al pues no tignî il caratar, il formât o la impagjinazion dal document origjinâl, duncje si consee di elaborâ chescj detais daspò de corezion dal test o doprâ la version integrade (plugin) in OpenOffice o LibreOffice
La opzion control
complet
Tal câs che il coretôr al vignìs doprât su tescj une vore luncs o su computers no masse svelts al è pussibil disativâ la opzion
complet che si cjate a çampe dal boton
Control ortografic.
Cussì il coretôr nol fasarà la corezion ortografiche di dut il document ma si fermarà al prin fal par passâ a chel dopo e vie indevant.
Il dizionari personâl
Il dizionari personâl al permet di specificâ une liste di peraulis justis ma no cognossudis dal coretôr, in mût che no vegnin segnadis faladis.
Lis peraulis si puedin zontâ al moment de corezion cul boton
Zonte o te barconete che si vierç selezionant tal menù
File la vôs
Gjestion dizionari personâl, dulà che al è ancje pussibil gjavâ e modificâ lis peraulis.
Te barconete par zontâ in mût diret une peraule si à di scrivile te striche parsore e di fracâ il boton
Zonte.
Par cancelâ une peraule si à di selezionâle, fracâ il boton
Cancele e dâ conferme dal comant. Par cambiâ une peraule si à di selezionâle, cussì che e comparìs te striche parsore, te striche parsore si fâs i mudaments che coventin e daspò si frache il boton
Cambie.
Par lâ fûr de Gjestion dal dizionari personâl si à di fracâ il boton
Siere.
Lis ecezions
Cu la funzion
ecezions, l’utent al pues definî une liste di peraulis che al vûl evitâ. Chestis a saran segnadis faladis dal coretôr ancje se a son peraulis justis. Cheste funzion e pues jessi doprade p.e. par fâ rilevâ al coretôr erôrs frecuents che a vignaressin platâts di peraulis coretis pôc frecuentis o par miorâ il sugjeriment par un particolâr erôr.
Selezionant tal menù
File la vôs
Gjestion ecezions si vierç une barconete dulà che si pues zontâ, cancelâ o cambiâ une ecezion. Te barconete par zontâ une ecezion si à di scrivi la peraule che si vûl marcâ come falade te striche sot de vôs
Sostituìs e la peraule di sugjerî pe corezion te striche sot
cun, po si à di cricâ
Zonte. La peraule sugjeride e vignarà mostrade al prin puest te liste dai sugjeriment cuant che si fasarà la corezion de peraule falade.
Par cancelâ une ecezion si à di selezionâle de liste e fracâ il boton
Cancele e dâ conferme dal comant.
Par cambiâ une ecezion si à di selezionâle cussì e comparìs te striche parsore, si fasin i mudaments che coventin e daspò si frache il boton
Cambie.
Par lâ fûr de Gjestion des ecezion si à di fracâ il boton
Siere.
COF – plugin
Il COF, instalant un plugin, al pues jessi doprât ancje dentri OpenOffice e LibreOffice in mût simil al coretôr ortografic integrât di chescj programs.
OpenOffice e LibreOffice
OpenOffice e LibreOffice a son software di produtivitât personâl gratuits e a sorzint viert cun funzionalitâts similis a chês di Microsoft Office e a puedin vierzi i documents produsûts cun Microsoft Office (.doc, .xls, .ppt e v.i.).
OpenOffice si pues discjariâlu di http://www.openoffice.org , invezit LibreOffice si cjatilu a http://www.libreoffice.org .
OpenOffice e LibreOffice a tegnin dentri variis aplicazion, lis plui impuartants:
- Writer : un elaboradôr di test simil a Microsoft Word
- Calc: un sfuei di calcul simil a Microsoft Excel
- Impress : un program pes presentazions simil a Microsoft PowerPoint
Dopo vê instalât il plugin, il COF si pues doprâlu in cualsisei aplicazion di OpenOffice e LibreOffice che e proviodi la corezion ortografiche.
Recuisîts pal plugin
Par funzionâ il plugin al domande:
- OpenOffice (version 2.2 o superiôr) o LibreOffice (cualsisei version)
- Java (32 bit, version 1.5 o superiôr, compatibil cun OpenOffice/LibreOffice)La compatibilitât di Java cun OpenOffice/LibreOffice e dipent de version di ducj i doi i programs, par verificâle vierzi OpenOffice/LibreOffice, dal menù
Strumenti, selezionâ
Opzioni, po te liste di çampe de barconete selezionâ
OpenOffice(o
LibreOffice), selezionâ
Java(o
Avanzatein LibreOffice), abilitâ se no za ative la opzion
Usa unambiente runtime Java, spietâ un moment e se te liste
Java Runtime Environment giàinstallatial ven fûr une o plui vôs, alore e je presinte une o plui versions di Java compatibil. In câs contrari discjariâ une version resinte di Java di http://www.java.com .
Instalazion dal plugin
Si pues instalâ il plugin in plui manieris:
- Instalazion automatiche al moment de instalazion dal COF.Se i recuisît a son sodisfats ae fin de procedure di instalazion e sarà pussibil selezionâ la opzion par inviâ la instalazion automatiche dal plugin. Ae fin de procedure e vignarà mostrade une barconete di conferme de corete instalazion.
- Instalazion manuâl cun programe di pueste.Si pues instalâ il plugin in cualsisei moment dopo che al è stât instalât il COF.
- Sierâ OpenOffice/LibreOffice se al è viert. Sierâ se presinte ancje la iconute cui cocâi mostrade te system tray (in bas a drete dal schermi dongje dal orloi) clicant parsore cul boton diestri dal mouse e selezionant
escidal menù che al ven fûr.
- Clicâ sul boton
Startdi Windows, po vierzi il Menù
Programmi,
Coretôr OrtograficFurlan 2,
Plugine selezionâ la vôs
InstaleSe i recuisît a son sodisfats e vignarà mostrade une barconete di conferme de corete instalazion, in câs contrari a saran segnaladis lis mancjancis.
- Sierâ OpenOffice/LibreOffice se al è viert. Sierâ se presinte ancje la iconute cui cocâi mostrade te system tray (in bas a drete dal schermi dongje dal orloi) clicant parsore cul boton diestri dal mouse e selezionant
- Instalazion manuâl di dentri OpenOffice o LibreOffice.
- Vierzi OpenOffice o LibreOffice
- Selezionâ dal menù
Strumentila vôs
Gestione estensioni
- Te barconete che e ven fûr, clicâ su
Aggiungi
- Puartâsi te directory di instalazion dal COF (di default
C:\Programmi\COF2), vierzi la sot directory
OOplugin, po selezionâ il file
COFOOplugin.oxte daspò clicâ su
Apri
- Spietâ che al vegni instalât il plugin, po sierâ la barconete clicant su
Chiudi
- Sierâ OpenOffice o LibreOffice. Sierâ se presinte ancje la iconute cui cocâi mostrade te system tray (in bas a drete dal schermi dongje dal orloi) clicant parsore cul boton diestri dal mouse e selezionant
escidal menù che al ven fûr.
- Tornant a vierzi OpenOffice o LibreOffice il plugin al è in vore.
Ûs
Dopo vê viert o creât un gnûf document (test, sfuei di calcul o presentazion), par abilitâ la corezion si à dome di selezionâ tant che lenghe pal document il furlan.
- Tes versions resintis di OpenOffice e in LibreOffice si pues fâlu dal menù
Strumenti,
Lingue, sielzint une vôs jenfri
Per selezioneo
Per paragrafoo
Per tutto il testodaûr a ce part dal test che si vûl corezi, po si selezion la vôs
Friulanose presinte, in câs contrari si selezione
Altra lingua(o
Extrain cualchi version dal program)po te barconete che e ven fûr, te liste de lenghe selezionâ
Friulano(o
Friulianopar vie di un erôr di traduzion in cualchi version dal program).
- Tes versions vieris di OpenOffice si à di vierzi il menù
Strumenti, selezionâ
Opzioni, po tes sieltis di
Impostazioni Linguaselezionâ la vôs
Linguee come lenghe predefinide pai document impostâ
Friulano(o
Friulianopar vie di un erôr di traduzion in cualchi version dal program).
La corezion ortografiche si pues fâ, come pes altris lenghis, in doi mûts:
- midiant il control ortografic automatic, in chest câs il control al ven fat biel che si scrîf. Lis peraulis faladis a son sotlineadis in ros tal document e fasint clic parsore cul boton diestri dal mouse a son mostrâts i sugjeriment che si puedin selezionâ pe corezionSe il control automatic nol è bielzà atîf, clicâ su la icone
- midiant il control ortografic ativât manualmentri fasint clic su la iconein chest câs e vignarà mostrade une barconete dulà fâ la corezion.
Come pes altris lenghis, ancje pal furlan si pues vê un o plui dizionaris utent, une o plui listis di ecezions, la sostituzion automatiche di ciertis espression; pai detais viodi la documentazion di OpenOffice o LibreOffice.
Disinstalazion dal plugin
La disinstalazion e ven fate in automatic cuant che si disinstale il COF.
Se si vûl disinstalâ dome il plugin si pues procedi in dôs manieris:
- Disinstalazion manuâl cun programe di pueste.
- Sierâ OpenOffice/LibreOffice se al è viert. Sierâ se presinte ancje la iconute cui cocâi mostrade te system tray (in bas a drete dal schermi dongje dal orloi) clicant parsore cul boton diestri dal mouse e selezionant
escidal menù che al ven fûr.
- Clicâ sul boton
Startdi Windows, po vierzi il Menù
Programmi,
Coretôr OrtograficFurlan 2,
Plugine selezionâ la vôs
Disinstale. E vignarà mostrade une barconete di conferme de corete disinstalazion.
- Sierâ OpenOffice/LibreOffice se al è viert. Sierâ se presinte ancje la iconute cui cocâi mostrade te system tray (in bas a drete dal schermi dongje dal orloi) clicant parsore cul boton diestri dal mouse e selezionant
- Disinstalazion manuâl di dentri OpenOffice o LibreOffice.
- Vierzi OpenOffice o LibreOffice
- Selezionâ dal menù
Strumentila vôs
Gestione estensioni
- Te barconete che e ven fûr, selezionâ la vôs
Coretôr Ortografic Furlan, po clicâ su boton
Rimuoviche al ven mostrât.
- Spietâ che al vegni disinstalât il plugin, po sierâ la barconete clicant su
Chiudi
- Sierâ OpenOffice o LibreOffice. Sierâ se presinte ancje la iconute cui cocâi mostrade te system tray (in bas a drete dal schermi dongje dal orloi) clicant parsore cul boton diestri dal mouse e selezionant
escidal menù che al ven fûr.
- Tornant a vierzi OpenOffice o LibreOffice il plugin al è gjavât dal dut.


c: text/html

text:
Tradizioni di Pasqua
La Pasqua viene celebrata in tutto il mondo cristiano. In particolare, i paesi friulani si animano di tradizioni religiose e ludiche.Read more
1976, ricordo di una catastrofe
Nel maggio del 1976 una tremenda scossa di terremoto colpì il Friuli. Purtroppo nella lunga storia friulana molti altri eventi nefasti compirono questa terra.Read more
Perchè Friulani.Net ?
IL PROGETTO Nell’antichità era la piazza il luogo d’incontro della popolazione. Oggi, le nuove tecnologie ci portano a confrontarci in modo differente. Ecco, il perchè di questo sito web, nato come strumento di divulgazione dell’identità e della storia friulana. Ricordare chi siamo, dunque. Poiché una Nazione esiste finché trova posto nella mente e nel cuore delle persone che la compongono. PERCHÉ IN LINGUA ITALIANA La sielte de lenghe principâl par chest sît je maduride cun l’obietîf di privilegjâ la fruibilitât dai contignûts, sigûrs che oramai no ducj i furlans a cognossin la marilenghe. O sin ancjetant convints che in pôcs a cognossin la storie e lis tradizions furlanis. La sielte je partant ricjadude sul talian, ancje parcè cumò no vin risorsis tâi da realizâ il sît in dôs lenghis. Par chest motîf o sin stâts criticâts da cui si è dismenteat che benzà tai timps dai Patriarcjis, il Friûl al jere une nazion “multilinguiste”. Cussì, intant che si discuteve di dulà meti l’acent su lis vocâi, o sin deventâts minorance a cjase nestre. Dâts statistics furnìs dal “Minority Rights Group” a dan un cuadri de situazion vilient. A conferme di une inesorabil concuiste de nestre Tiere a son ancje i dats e lis ricercjis furnidis da l’Istat. In particolâr, une proiezion ipotize dentri il 2051, cirche il 23% i citadins forescj residents in Friûl-Vignesie Julie. A Pravisdomini benzà vuê i forescj, a son il 21.8% dai residents (Font Istat, dats 2009). Dopo jessi stâts a lunc un popul di emigrants vuê, un pôc disorientâts o vivìn la vignude di gnove int: al è impression difondude che no savìn integrâ. Integrâ (dal latin integrum) al vûl di “rindi complet”, colmâ une “mancjance”. L’integrazion fra culturis diviersis al consist duncje intal dâ chel che al mancje, chel che al covente par deventâ “simil a noaltris”. Pecjât che, no savint plui ben “cui che o sin” al contrari di integrâ, ospitìn. No l’è cuistion di tiermins: si trate di dôs prospetivis diferentis. L’integrazion configure il procès di assimilazion; l’ospitalitât, al contrari, configure un rapuart di convivence. L’origjin in comun dai tiermins “ospitalitât” (hospes) e “forest” (hostis) nus fâs pensâ ad une certe intercambiabilità, tal sens che cului che al è hospes al è simpri ancje hostis, in altris peraulis si cjate inte condizion di deventâ lui midiesim “forest”. Chest al sarès il moment di restâ unîts. Pecjât che, come te Ete di Mieç la rivalitât, l’egoisim e la miopie di tancj rint ogni robe vane. O sin cussì la uniche minorance europeane a no vê un moviment politic espression dal propri teritori. Daniele Revelant Friulani.NetRead more

robotstxt: allowed

filter: keep


text:
Une lenghe che e va ancjemò dilunc a patî i efiets di une minorizazion lungje e penze e che, cundut achel, e je vive, vivarose e resistente. La situazion de lenghe furlane si podarès definîle, in gjenerâl, cun chestis peraulis.
Di une bande, no si pues fâ di mancul di tignî cont di cemût che, vie pal ultin secul (o secul e mieç), daûr di une schirie di dinamichis culturâls, sociâls, economichis e politichis, e je stade escludude di cetantis formis di comunicazion e i son stâts gjavâts cetancj spazis (...)
Home > FURLAN
FURLAN
-
Radio, musiche, comunicazion e linguistiche aplicade. Il Furlan al è une lenghe vive e resistente
2 marzo, di MARCO STOLFO
Une lenghe che e va ancjemò dilunc a patî i efiets di une minorizazion lungje e penze e che, cundut achel, e je vive, vivarose e resistente. La situazion de lenghe furlane si podarès definîle, in gjenerâl, cun chestis peraulis.
-
Suns Europe 2020, dai 22/8 ai 19/9 in Friûl il dirit ae diversitât si fâs sintî, scoltâ e cjalâ
22 agosto 2020, di MARCO STOLFO
Suns Europe al torne, si presente cuntune muse un tic diferente e al manten, rinfuarçantlu ancjemò di plui, il so spirt furlan e internazionâl. La edizion di chest an dal festival european des arts intes lenghis di minorance, inmaneât de cooperative Informazione Friulana, la cjase editore di Radio Onde Furlane, cul jutori finanziari de Regjon Friûl-VJ e de ARLeF (Agjenzie Regjonâl pe Lenghe Furlane), cu la poie dal Comun di Udin e dal Etxepare Euskal Institutua dal Paîs Basc, cu la colaborazion (...)
-
I prins cuarante agns di Onde Furlane. Informazion, comunicazion e liberazion
28 giugno 2020, di MARCO STOLFO
Radio Onde Furlane e à finût i siei prins cuarante agns. Cuarante agns di informazion, di musiche, di intratigniment, di culture, di agregazion e di mobilitazions a pro dal Friûl e de sô int: a pro di un Friûl vîf, vêr, dinamic, plurâl, cussient di se e in stât di metisi in relazion positive cul rest dal mont.
Ai 2 di Fevrâr dal 1980 e vignive metude adun la cooperative di Informazion Furlane, che e je la editore de radio, e a tacavin in maniere uficiâl lis sôs primis emissions. Di in chê volte Onde (...)


text:
Al scomence la sô cariere tes rock band Klautans, Top Secret, Lollipop e Bottle of Smoke. Tal 2004 al tache une lungje colaborazion artistiche cun Luigi Maieron e al partecipe ai spetacui Con il cielo e le selve, I Turcs tal Friûl e Tre uomini di parola cun Toni Capuozzo e Mauro Corona. Al è finalist al Festival de Cjançon Furlane tes edizions 2010, 2012, 2015 e tal 2016 al vinç cun Megan Stefanutti il Festival de Cjançon dal Friûl Vignesie Julie. Al colabore cun diviers artiscj, tra chei il cjantautôr furlan Lino Straulino e il grup emilian Mè Pek e Barba. Tal 2015 al ven fûr il so prin album Incuintretimp, finalist ae Targa Tenco 2015. Te Sierade dal 2017 al ven publicât Truòisparìs”, un concept album ’su la sô tiere di origjin, la Valceline.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Benvignûts in Fedora
Il Progjet Fedora e je une cooperazion tra membris de comunitât dal software libar di dut il mont. Il Progjet Fedora al svilupe comunitâts di software open source e al prodûs une distribuzion Linux clamade Fedora.
La mission dal Progjet Fedora e je chê di vuidâ, come comunitât colaborative, il progrès dal software e dai contignûts libars e a codiç viert. I trê elements di cheste mission a son clârs:
-
Il Progjet Fedora al ponte simpri a vuidâ, no a stâ daûr.
-
Il Progjet Fedora al cîr cun costance di creâ, miorâ e difondi codiç e contignûts libars.
-
Il Progjet Fedora al à sucès gracie ae azion condividude de bande di tantis personis di dute la nestre comunitât.
Pa cjatâ plui informazions gjenerâls su Fedora, fâs riferiment a chestis pagjinis sul Wiki dal Progjet Fedora:
Covential jutori?
In câs di problemis tu puedis otignî assistence in varis puescj.
Se ti capite un probleme e tu desideris vê assistence, va su https://ask.fedoraproject.org. Tu cjatarâs za lì tantis rispuestis, ma se no tu 'nt cjatis une al to probleme, tu puedis simpri publicâ une gnove domande. Chest al à ancje il vantaç che ducj chei che a àn il to probleme a podaran cjatâ la rispueste.
Tu puedis cjatâ assistence ancje sul canâl
#fedora`su la rêt IRC
`irc.freenode.net. Ten iniments che il canâl al è frecuentât di volontaris
che a desiderin judâ chei altris, ma a podaressin no vê la cognossince
specifiche di particolârs argoments.
Desideristu contribuî?
Tu puedis judâ la comunitât dal Progjet Fedora a continuâ a miorâ Fedora segnalant erôrs o domandant mioraments. Fâs riferiment a Erôrs e richiestis di funzionalitâts sul Wiki di Fedora par vê ulteriôrs informazions su cemût fâ segnalazions. Ti ringraciìn pe partecipazion.


text:
Cletâ nol è smaltâ
Cletâ nol è smaltâ
grave no je gravon
lacje no je savalon
salizo nol è pedrât
sbacjo nol è diurint …
Ogni element, ogni imprest, ogni azion, la so peraule. Peraulis precisis a indica che robe, chel fa, chel risultat precis e no un altri.
Peraulis che a an compagnat il mistir plui vecjo dal mont: chel di fa sũ une cjase.
La cjase!
Ve un sotet al e il dissen di une vite, di une famee che e nas o la conclusion di agns e agns di lavor. E la cjase, par no, e a di sei “nestre”.
La cjase e mostre la nestre muse, e fevele di no e de nestre int. Si le lustre par dentri e par difur, si le manten sane, frescje vie pal istat e cjalde d'invier.
“Tornâ a cjase”, al vul di sei vuarits, che al e cussi che si dis dopo ve stat in ospedal,al vul di ve finit di vore. “Tornâ a cjase” il suspir dai zovins che a lavin in vuere, la ambizion dai nestris emigrants, dutun cul “comedâle, la cjase” o ben “fâle sù gnove”.
Dome cui che al a passat il taramot al sa ce che al a volut di “no vêle, la cjase” e trop che al a costat jempla chel vueit che si insede te anime.
Une des carateristichis di Buje, comunis a altris pais dal Friul, e je che dai
“Cjà”.
Cjà Fôrs, Cjà Dreôr, Cjà Gjalot, Cjà Maô, Cjà Marcûri, Cjà Madùs, Cjà
Martin, Cjà Codop, Cjasâi, Cjà Orç, Cjà 'Saîli, Cjasèts, Cjà Spigjèl, Cjà Vergjari,
Cjà Vuic, Cjà Maur, Cjà Menon, Cjà Menat, Cjà Piç, Cjà Poçut, Cjà Linç, Cjà Cuc,Cjà Buç, Cjasâi, Cjasates, Cjase Blancje, Cjase nere ...
Cjà a di cjasis e fameis, curtii un dentri chel altri:
“... ator dal curtîl si è ingrumade une mostre curiôse di cjasis, cjasutis, e casopis che si tegnin sù une cu l'altre: cjôz e sucriz, antii di moleton disfueât, scjalins sbocognâz e piûi sdenteâz, par sotetâ un altri campionari: chel di une umanitât strambe e sforeade. Un misturot di int nassude lì e di “forescj” vignûz dopo, a vivi in chel pascjel. Vivi al è un mût di dî: pitost un ziminâ dentri a miseriis di dutis lis fatis, un smaneâsi ristîf in chei blecs di lûs zale che i mûrs dulintôr a làssin pojâ tal pacjuc, d'istât, cuant che il soreli al è alt parsôre i cops.” Cussi e a piturat i Cjà Fôrs MarieForte, che no par nuie, a un so romanc e a dat titul “La Cjase di Dalban”.
Cjà, nons metuts par resta, par fa viodi une organizazion ancje urbanistiche, oltri che social, dal teritori. Cjasis fatis su, clap dopo clap, modon dopo modon, piere dopo piere dai muredors. Un mont, chel dai muredors, di sapienciis trasmitudis, imparadis cui voi, di inzens e di cognossincis dai elements naturai, dal sut e dal umit,di lunis e di stagjons. Il save fa cu lis mans, il save dopra imprescj par puarta a bon fin la opare, si e fissat, intal timp, in peraulis che a pandin specializazion dal mistir, scrupul, esperience ingrumade.
Chest block-notes al ripuarte, cu la poie di ilustrazions, peraulis che a an corut e che a corin inmo, par cualchi viers, tra muridor e muridor, tra manovai e cjarpentirs.
O podin presentalu in gracie des fondis butadis ju trente agns indaur (prins agns '80) par iniziative dal prof. Zuan Nazzi Matalon. Egjidio Tessaro Bolzon, cun altris cinc di lor al faseve part dal grop dai ricercjadors. Tignint sot voli lis ilustrazions dal vocabolari todesc- italian Duden, si jerin metuts cu la int dal mistir a dâ il non furlan ai imprescj dal mont dai muredors e dai carpentirs. Stant che a jerin de Basse come de Alte Furlane, ognidun di lor al puartave dongje peraulis in variants diferentis; des diferencis, un confront vivaros al veve permetut di meti ju par scrit tiermins in cuantitat, doprant il furlan e la grafie di “Marilenghe”.
I origjinai dal lavor de ricercje terminologjiche, che al cjape dentri ancje altris mistirs, ju a tignuts di cont Egjidio che in chei timps si jere cjapade la cjame di sistematizaju doprant un computer "Canon CX-1" ( DOS e tant mancul WINDOWS noesistevin, a jerin i timps dai Commodore e dal prin Apple) cuntun sisteme operatif e di videoscriture de Canon la che al tocjave scrivi i comants pe formatazion; il dut in Basic, vint studiat tai prins ains '70 el Cobol de IBM e de HONEYWELL e a Pisa l'Assembler pal IBM 360, un computer che al stave intun capanon grant come il Domo di San Scjefin, cun potence di elaborazion che vue si le a intune machinute. I dats registrats su chei discos di 3,5" cumo non si puedin plui leiju, parce che il sisteme operatif nol e compatibil cun nissun di chei vignuts dopo. Dal 1982 cui dis milions di liris, spindudis par compra chel computer, si rivave comuts a fa su une cantine in ciment armat.
Plui di vincj agns dopo, tal 2004, il CIRF (Centri Interdiparmental di Ricercje su la Culture e la Lenghe dal Friul) al a struturat inte forme classiche il “Dizionari talian-furlan di edilizie e di costruzions”, indula che a jentrin ancje gnufs matereai e gnovis tecnologjiis, gnovis regulis; la Provincie di Udin indi a curade la edizion (lec 482/99).
La Associazion Cultural el tomât e a pensat ben di torna a cjapa in man e di fa cognossi, integrant li che si e rivat, la vore impuartante di Egjidio e dai soi amis. Lu fas in ocasion de fieste de Madone de Salût di Vile di Buje, nomenade ancje Madone dai Fornasîrs e Madone de Ricostruzion dal Friul, come che Le a clamade il nestri Vescul Alfredo Battisti recuie.
Al e cussi nassut chest cuader, sorte di block notes che al palese la intenzion di puarta ae lus un patrimoni cidin di cognizions nassudis in agnorums, sui cantirs; la intenzion di fa puarta ae memorie; di mostra la complessitat dal mont de edilizie. Si trate di un lavor a miec, che, par inviasi a une conclusion, al a dibisugne de int dal mistir, dai specialiscj de materie.
Al a dibisugne di muredors, di manovai, di carpentirs... di int di cantir.
A lor ur domandin di cjapa in man il lapis e … meti ju ce che al mancje.
A coraran cussi peraulis tra personis, cun cuadris di vitis scompartidis, di vite passade al viert cun ogni sorte di timp.
In chest mut o poin ancje no di Buje une piere tal cantîr de iniziative de Casse Edil di Mutualitat e Assistence di Udin e de Universitat dal Friul (Dipartiment di Siencis Umanis) che a son daur a fa nassi il Museu dal Patrimoni Edil: CANTIRS.
laura nicoloso pitzalis
. . . MALTE, GARZON !
Vile di Buje, novembar 2013


text:
No sta a cjalâmi cussì, cun chei voi vueits e scocolâts, e la bocje maraveade… O sai: o varès vût di dital prime, ma o vevi inmò sperance, o vevi pazience. O vevi ancjemò amôr… Ma cumò alc si è rot… Ti ai lavât, stirât, ti ai curât e sossonât. Ti ai fat di femine, di mari, di sûr, [...]
Tag: L’Antescûr
O sin in pocjis, aromai. Strachis passudis, disvuedadis, mortificadis. Ma no vinçudis, fintremai che si tignarìn strentis une cun chê altre, cjaminant cuintri aiar te montafin dal nestri dolôr. E ancjemò mancul disperadis: la sperance no le vin mai pierdude. A ‘nt vin simpri chel tichinin da pît dal cûr. E je chê, che nus sburte a bacilâ par [...]
Ce vite misare e impestade: dolôr e muart simpri a lenziti e a cimiâti. Come chest mâr rabin che al svuacare cuintri i flancs de barcje, e al sbrume tant che un cjaval mat. Ma intant ti clame e ti nice. O ai dibot plui fradis che agns, e ducj a barufin ogni dì cu la vite par rivâ da [...]
Scarpis neris e lucidis, cuntun tac alt e solit, e une striche plene di lustrins che si strenç ator de cjavile. Scarpis che ti slungjin lis gjambis come par magjie, e ducj si zirin a cjalâti, parcè che cuant che tu cjaminis al è un biel viodi. Scarpis speciâls: a balin bessolis, mi à dite. E tu spindistu ducj chei [...]
Ongulis neris di morcje e un sotfont di odôr di vueli e di benzine che nol leve mai vie. Cuasi nuie di lui nol jentrave tal concet di “desiderabil”: un pôc cracagnot, voi spirtaçâts e dôs mostacjutis furbitis che i fasevin la muse di un mardar. E po, stant che i cjavei si srarivin sui timplis, al cirive di ingjanâ [...]
“Tu puedis dî ce che tu vuelis tu, ma un che al jeve a misdì, al è un sflacjon e vonde”. Margarite, sessante e cualchi an su la cjarte di identitât ma un grum di plui tes grispis de muse, cuant che e veve a ce fâ cun chei che a duarmin plui dal jet al jere come che e [...]


text:
Vierse: ancone votive
Home Trois Troi Furlan Seconde tape Vierse Foto 2
Aiello - Cormons
Devant de stradute blancje che e mene tal cimitieri e je une ancone cu la date 1926: dentri al è piturât un afresc di Marie cul Frut e tal mûr a çampe al è picjât un cuadri votîf ricamât (PGR) cu la stesse date.
Steme comunâl
di Romans dal Lusinç
Aiello - Cormons
Steme comunâl
di Romans dal Lusinç
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
30 agosto 2009
Vive Farle, vive il Cuar
Zornade di 3 a 1.
Par ripiâsi de sacodade cjapade a Gjenue dal Udin cuintri de Samp, mi consoli cul 3 a 1 dal Farle sul Cjasesole e il sucès tal torneu di balon dai Borgs di Maian.
Compliments ai Farlats!
E duncje, "Vive Farle, Vive il Cuar e la roie dal Mulinâr..."
29 agosto 2009
Colaborazion cun Colonia Caroya
Come che us ai anticipât la setemane passade, o vin tacât une piçule colaborazion cun Colonia Caroya, in particolâr cul program Fuarce Furlans di Radio Fm Comunicar (te foto, la redazion).
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
26 agosto 2009
Fieste dal Faf
Ancje in vacance si à un pinsîr pai amîs e duncje ve ca la segnalazion di vuê.
Une des robis di no pierdi par cheste fin di Istât e je la Faf.ieste, la fieste dai Fantats furlans a Feletis.
Fracait ca par savênt di plui.
INZORNAMENT SUI ORARIS: stant che e mancjave la ore de fieste, fracait chi par viodi ducj i oraris.
Une des robis di no pierdi par cheste fin di Istât e je la Faf.ieste, la fieste dai Fantats furlans a Feletis.
Fracait ca par savênt di plui.
INZORNAMENT SUI ORARIS: stant che e mancjave la ore de fieste, fracait chi par viodi ducj i oraris.
24 agosto 2009
Polse
O ai decidût di fâ un tic di vacance. Ma no stait a vê pôre... no soi tant distant!
Mandiiiiiiii =)
Mandiiiiiiii =)
23 agosto 2009
Probleme di bolps
Ancje vuê sul Messaggero Veneto si fevele di bolps maladis: un probleme che al va indevant di diviers timp ancje chi a Maian.
Isal cualchi letôr che al sa alc di plui? Tal prin coment us met l'articul di vuê.
Isal cualchi letôr che al sa alc di plui? Tal prin coment us met l'articul di vuê.
22 agosto 2009
Alè Udin
Al tache il campionât e a mi no mi reste che berghelâ:
Alè Udin!
Un mandi a ducj i amîs de Auc e in particolâr a Gianluca!
Fuarce Udin!!!
Ps: Cualchi zornade indaûr e je stade fate la presentazion dal Udin in place domo: par savênt di plui, fracait chi.
Alè Udin!
Un mandi a ducj i amîs de Auc e in particolâr a Gianluca!
Fuarce Udin!!!
Ps: Cualchi zornade indaûr e je stade fate la presentazion dal Udin in place domo: par savênt di plui, fracait chi.
21 agosto 2009
Fuarce Furlans di Colonia Caroya
Al è tant che no feveli di lôr: il program Fuarce Furlans al va in onde di Colonia Caroya in Argjentine su lis frecuencis di Radio Fm Comunicar. Tra i condutôrs o vin Marta e Daniel. O aprofiti ancje par saludâ il gno amì Claudio Roya.
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
20 agosto 2009
Benvignût al gnûf Vescul di Udin
Udin al à un gnûf Vescul: Bons. Mazzocato (te foto) che al rive de diocesi di Trevîs (lait a lei sul sît de Vite Cattoliche).
Mi somee un ticut strani che la diocesi furlane cheste volte no vedi rivât a esprimi un sucessôr furlan. Bon, no mi somee il câs di fâ polemiche su di chest stant che ancje il Beât Betrant nol jere furlan e pûr al è stât un dai Patriarcjis plui impuartants de storie di Aquilee.
Cumò i tocje a Bons. Mazzocato puartâ indevant cheste ereditât e mi auguri dome che nol vedi pôre di judâ i Furlans a difindi la nestre identitât: a chest proposit mi à plasût une vore l'intervent dal President Fontanini che al à fat un precîs riferiment al Patriarcjât di Aquilee.
Mandi e benvignût in Friûl!
18 agosto 2009
Mandi Fernanda
Mi plasin i libris di Ernest Hemingway, di Jack Kerouac e lis cjançons di Fabrizio De Andrè... No pues no jessi displasût pe notizie de muart di Fernanda Pivano (te foto).
No soi jo la persone plui adate par piturâ il profîl di cheste grande femine di culture. O pues dome dî: mandi Fernanda e grazie par dut ce che tu nus âs fat cognossi.
No soi jo la persone plui adate par piturâ il profîl di cheste grande femine di culture. O pues dome dî: mandi Fernanda e grazie par dut ce che tu nus âs fat cognossi.
17 agosto 2009
Lotarie di Maian: estrazion
Ve ca in numars che a vincin i premis de lotarie di Maian:
1° ESTRAT Scooter Motom Trancity 250 cc 16933
2° ESTRAT Set zardin Green 19804
3° ESTRAT Condizionadôr Iatu 6014
4° ESTRAT Minimoto eletriche Coolthings 3271
5° ESTRAT Fotocjamare digjitâl Fujifilm Q1 16398
6° ESTRAT Fontane Zen 35740 5968
7° ESTRAT Cjaruç puarte imprescj 6576
8° ESTRAT Registradôr+letôr MP3 Acer 11322
9° ESTRAT Ombren zardin orientâl 17143
10° ESTRAT Ombren zardin orientâl 5207
1° ESTRAT Scooter Motom Trancity 250 cc 16933
2° ESTRAT Set zardin Green 19804
3° ESTRAT Condizionadôr Iatu 6014
4° ESTRAT Minimoto eletriche Coolthings 3271
5° ESTRAT Fotocjamare digjitâl Fujifilm Q1 16398
6° ESTRAT Fontane Zen 35740 5968
7° ESTRAT Cjaruç puarte imprescj 6576
8° ESTRAT Registradôr+letôr MP3 Acer 11322
9° ESTRAT Ombren zardin orientâl 17143
10° ESTRAT Ombren zardin orientâl 5207
16 agosto 2009
Bon complean!
Vuê e fâs i agns la mê mame Denise! Augurons!
15 agosto 2009
In memorie di Giorgio Ferigo
Domenie passade al varès finît 60 agns. E invezit al è cuasit 2 agns che nus à lassât.
In tancj, come Aldo Rossi, lu ricuardin e jo us segnali la associazion che e pueste il so non: http://www.giorgioferigo.nete/ cuntune pagjine di cjargne culture dedicade al Povolâr Ensemble.
Se no vês stât ai Colonos domenie passade, us consei di lâ a Comelians ai 20 di Avost, joibe che e ven (fracait chi par viodi la locandine).
Mandi Giorgio.
In tancj, come Aldo Rossi, lu ricuardin e jo us segnali la associazion che e pueste il so non: http://www.giorgioferigo.nete/ cuntune pagjine di cjargne culture dedicade al Povolâr Ensemble.
Se no vês stât ai Colonos domenie passade, us consei di lâ a Comelians ai 20 di Avost, joibe che e ven (fracait chi par viodi la locandine).
Mandi Giorgio.
14 agosto 2009
13 agosto 2009
La Patrie sot dal ombrelon
E je rivade par pueste la copie dal ultin numar de Patrie dal Friûl che chest mês e fevele dal mâl dal modon. Buine leture a ducj!
09 agosto 2009
Ce campion!
Velu Gioele, il gno nevodut che vuê al à esordît cu la dame li dal Festival: chi impegnât cun Romeo!
06 agosto 2009
Mai plui
Ancje chest an o ai voie di ricuardâ chest aniversari: ai 6 di Avost dal 1945 Hiroshima e jentrave te storie. Purtrop.
03 agosto 2009
Zelig a Maian
Miercus al rive a Maian Punto Zelig, il spetacul comic che al à vût tant sucès par television.
A chest proposit us segnali che in Pro Majano a son inmò a disposizion i biliets: fracait chi par viodi.
O zonti ancje une biele iniziative che o ai sintût su Radio Spazio 103, che e met a disposizion 2 biliets... cemût fâ par vinciju?
Doman, martars ai 4 di Avost, o vês di sintonizâsi su lis frecuencis di Radio Spazio 103 des 9 fin 11 di buinore pe trasmission "Cafè 103 estate": cuant che a daran il "VIE" o varês di clamâ il 0432.512661. I plui svelts si puartaran a cjase 2 biliets par om.
A chest proposit us segnali che in Pro Majano a son inmò a disposizion i biliets: fracait chi par viodi.
O zonti ancje une biele iniziative che o ai sintût su Radio Spazio 103, che e met a disposizion 2 biliets... cemût fâ par vinciju?
Doman, martars ai 4 di Avost, o vês di sintonizâsi su lis frecuencis di Radio Spazio 103 des 9 fin 11 di buinore pe trasmission "Cafè 103 estate": cuant che a daran il "VIE" o varês di clamâ il 0432.512661. I plui svelts si puartaran a cjase 2 biliets par om.
02 agosto 2009
Lignan
Al sarà stât parcè che e jere la prime domenie di Avost, al sarà stât parcè che al jere un soreli che al disfave ancje il savalon, al sarà stât parcè che il mâr al jere un figade, ma vuê a Lignan al jere plen di int.
E ancje jo mi soi butât tal mieç des ondis che a increspavin la aghe: masse biel!
E ancje jo mi soi butât tal mieç des ondis che a increspavin la aghe: masse biel!
01 agosto 2009
Robis di mats
O premet che no ai viodût il post in cuistion e duncje no sai ce che realmentri e à scrit Flavia, la assessore a la culture di Sant Denêl e blogger. Duncje comentâ cence vê elements nol è just parcè che no sai se e à ofindût cualchidun, se e à doprât peraulatis o altri.
Jo stes o ai vût ce discuti cun jê par posizions che e veve cjapât e no simpri o condividi ce che e scriveve.
Ma ce che o ai let sul gjornâl e il fat che al sedi stât ancje sierât il so blog, mi somee propit ecessîf. Mi somee une grande sconfite di ducj.
Jo stes o ai vût ce discuti cun jê par posizions che e veve cjapât e no simpri o condividi ce che e scriveve.
Ma ce che o ai let sul gjornâl e il fat che al sedi stât ancje sierât il so blog, mi somee propit ecessîf. Mi somee une grande sconfite di ducj.
Iscriviti a: Post (Atom)


text:
Spazis di lavôr
I Spazis di lavôr a son scritoris virtuâi, complets cu la lôr risoluzion, profonditât di colôrs e fonts. Si puedin vê fin a 32 di chescj spazis di lavôr e si puedin stabilî lì des preferencis dal Schermi.
Passâ di un spazi di lavôr a chei altris
Tu passis di un spazi di lavôr a chel altri o fasint clic inte applet Spazis di lavôr (che si pues viodi te imagjin parsore) o doprant la scurte di tastiere ALT Fx, dulà che "x" al è il numar dal spazi di lavôr. No je mal pensade la idee di rangjâ i spazis di lavôr in riis di cuatri par fâ semeâ la disposizion dai tascj Fx te tastiere.
Fasint clic suntune aplicazion o un dai siei barcons tal Deskbar ti mandarà sul scritori dulà che al sta.
Une altre maniere une vore furbe e je chê di doprâ CTRL ALT ←/→/↑/↓ par navigâ pes riis/colonis dai spazis di lavôr disponibii. Se cun diplui tu tegnis fracât MAIUSC, il barcon atîf si spostarà cun te sul gnûf spazi di lavôr.
Tu puedis lâ indaûr e indenant tra doi spazis di lavôr cun ALT ` (il tast reâl al dipent de mape di tastiere che si sta doprant - al è il tast sot dal ESC). Ancje chì, tignint fracât MAIUSC al puartarà cun te ancje il barcon atîf.


text:
Miôr ch’un insium
Jevâsi o stâ tal jet? Sveâsi o durmî? Disial o tasê? Par disial al varès di sveâsi, par tasê al baste tignî i voi sierâts e durmî. O fâ fente.
Îr sere le sô femine i à fat le polente, je à rustide e siervide cuntune slepe di formadi fondût parsôre come che i plâs a lui e no i à nancje dite gracie. I veve fintremai lassât le butilie su le taule. Forsit e sperave che il vin i varès sleât le lenghe ma invezit i à fat vignî un grop tal gargat e al é lât a durmî cence un bee.
Cumò al volarès disial ma cemût fâ? Lis peraulis a i mancjin. Al sa ben che cuant che al tache biacemai dopo a nol sa plui fermâsi, ma cemût tacâ? Nol si impense nancje plui il parcé che si son cavilâts ma al é cussì. cuant che al jentre tal so cidinôr nissun i tire fûr plui une peraule.
Ma alc vuê i tire e al é sabide. Al pues stâ tal jet. S’al si jeve cumò al riscje di mostrâ ce che a nol à voie di fâ viodi. Al sarès come se al cirìs di mostrâ ce che al à tal cjâf. E lui al tâs. Al plate i soi sintiments. Muradôr di mistîr e tason nassût, al é li cui vôi sierâts jenfri il durmî e il sveât e nol sa ce dî. S’al si svee dal dut al à pôre di pierdile. L’ideâl al sarès che jê e si inacuarzi prime che i passi le voie. Chê voie magjiche che ai oms ur ven ogni buinore prime di saltà fûr dal cjalt dal jet.
D’indulà vegnie? Nol à voie di savêlu ma le voie e je lì, drete come un fîl a plomp, che i sponte sfaçade tai pinsîrs e lu tormente parcè che se al tâs a le piert.
Se dome al podès fâje sintî. Ma al è rabiât, al fâs il mussic. Se dome al savès indovinâ ce che e pense jê…E se e pensàs le stesse robe che lui? A no le sint plui respirâ. Ise inmó tal jet? Forsit e je zirade di chê altre bande. Come cuant che a son rabiâts. Ma parcé si sono mai rabiâts? Al cîr di impensâsi lant indaûr cui pinsîrs e al si piert jenfri il presint e il passât. Il pensâ e l’insium.
Ma lis stradis dai insums a son infinidis no si sà d’indulà che a vegnin e no si sà indulà che vadin e come par magjie, da sot lis cuviertis un cjaldut umit e lizêr a i rive tenar e dôlc come une cjarece sule ponte de sô voie di vivi. Isal un insium?
Un gjal al cjante di cualchi bande, Al criche il dì. Miôr che un insium.
di Jaio Furlanâr


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Neemie
Cjapitul 8
NEEMIE AL TORNE E SI DÀ DA FÂ
Leture dal libri de leç
8 1 Alore dut il popul si dè dongje tant che un om sôl su la place denant de puarte des Aghis e i disè a Esdre il scriturist di puartâ il libri de leç di Mosè che il Signôr i veve dât a Israel. 2 La prime dì dal setim mês, il predi Esdre al puartà la leç denant de semblee dai oms, des feminis e di ducj chei ch’a jerin in stât di capî.
3 Al leiè il libri su la place denant de puarte des Aghis, di cuant che al jevà il soreli fintremai a misdì, presince dai oms, des feminis e di ducj chei ch’a jerin in stât di capî; dute la int e jere intente a scoltâ il libri de leç. 4 Esdre il scriturist al jere suntun pulpit di len, che lu vevin fat par chel cont, e dongje di lui a jerin, a man drete Matatie, Seme, Anaie, Urie, Chelkie e Maaseie; a man çampe Pedaie, Misael, Malchie, Casum, Casbadane, Zacarie e Mesulam.
5 Esdre al daviergè il libri presince di dut il popul, parcè che al jere plui in alt di dut il popul. A pene vierzût il libri, dut il popul al jevà in pîts. 6 Esdre al benedì il Signôr, il Diu grant, e dut il popul al rispuindè: “Amen, amen!”, alçant lis mans. Po si butarin in genoglon cu la muse par tiere denant dal Signôr. 7 Gjosuè, Bani, Serebie, Jamin, Akub, Sabetai, Odie, Maaseie, Kelite, Azarie, Jozabad, Canan, Pelaie, levits, i spiegavin la leç al popul e il popul al jere in pîts, tal so puest.
8 Lôr a leievin tal libri de leç di Diu un toc a la volte e a spiegavin ce ch’al voleve dî e cussì a fasevin capî ce ch’a leievin. 9 Neemie, ch’al jere il governadôr, Esdre predi e scriturist e i levits che i insegnavin al popul i diserin a dut il popul: “Cheste e je une zornade consacrade al Signôr vuestri Diu; no stait a fâ corot ni a vaî!”. Parcè che dut il popul al vaive biel ch’al scoltave lis peraulis de leç. 10 Daspò Neemie ur disè: “Lait, mangjait cjars grassis e bevêt vins dolçs e mandait une purizion a di chei che no àn prontât nuie, parcè che cheste e je une zornade consacrade al nestri Signôr; no stait a avilîsi, parcè che la gjonde dal Signôr e je la vuestre fuarce!”. 11 I levits a bonavin dute la int disint: “Tasêt, che cheste e je une zornade sante; no stait a avilîsi!”. 12 Dut il popul al lè a mangjâ, a bevi, a mandâur purizions ai puars e a fâ fieste, parcè che a vevin capidis lis peraulis che ur jerin stadis letis.
Celebrazion de fieste des tendis
13 La seconde dì i capos-famee di dut il popul, i predis e i levits si derin dongje di Esdre il scriturist a scrutinâ lis peraulis de leç. 14 A cjatarin scrit te leç, che il Signôr ur veve dade a mieç di Mosè, che i fîs di Israel a vevin di vivi tes tendis par dute la fieste dal setim mês. 15 Alore a faserin savê la robe e a mandarin fûr chest befel par dutis lis lôr citâts e in Gjerusalem: “Lait sù pe mont e puartait dongje ramaçs di ulîf, ramaçs di ulîf salvadi, ramaçs di mirt, ramaçs di palme e ramaçs di arbui ch’a fasin ombrene, par fâ sù chestis tendis di frascjis come ch’al è scrit”. 16 Alore il popul al lè fûr, al puartà dongje ramaçs e ognun si fasè la sô tende sul cuviert de sô cjase, tai lôr curtii, tai curtii de cjase di Diu, su la place de puarte des Aghis e su la place de puarte di Efraim. 17 Cussì dute la comunitât di chei ch’a jerin tornâts dongje de presonie si fasè lis tendis e e vivè tes tendis. Dai timps di Gjosuè fi di Nun fint in chê dì, i fîs di Israel no vevin mai fate une robe di chê sorte. E la gjonde e rivà al colm. 18 Esdre al fasè lei il libri de leç di Diu ogni dì, dal prin al ultin; la fieste e durà par siet dîs e l’otave dì si fasè semblee grande come ch’e dîs la leç.
Notis:
- 8,1 - Dut il popul: espression esagjerade, ancje se si è tratât di une cunvigne di grande impuartance te storie dal gjudaisim.
- 8,2 - Esdre al jere di sigûr plui preparât di Neemie par tornâ a organizâ la vite cultuâl e religjose. La sô riorganizazion e sarà un cjantonâl par dutis lis etis dopo di lui.
- 8,13 - La fieste des tendis e jere une fieste agricule, une sorte di ringraciament a Diu pe ultime vendeme o racolte dal an. E scjadeve tal setim mês, setembar-otubar; e tacave ai 15 e a durave siet dîs.
- 8,17 - No vevin fate une robe di chê sorte parcè che no vevin mai fate la fieste a Gjerusalem. Prime si le faseve ognidun tal so paîs.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 9
ATIVITÂT DI GJESÙ IN GALILEE
La prime mission dai Dodis
9 1 Gjesù al clamà dongje di sè i Dodis e ur dè podê e autoritât di parâ fûr ducj i demonis e di vuarî lis malatiis. 2 E ju mandà a predicjâ il ream di Diu e a vuarî i malâts. 3 Ur disè: “No stait a cjapâ sù nuie pal viaç, ni baston, ni sporte, ni pan, ni bêçs, ni dôs toniis par om. 4 Cuant che o jentrais tune cjase, restait li fintremai che no tornarês a partî. 5 Se la int di une citât no us acete, tal lâ vie scjassait il pulvin dai vuestris pîts in testemoneance cuintri di lôr”. 6 Alore lôr a partirin e a passavin di un borc in chel altri contant pardut la buine gnove e vuarint i malâts.
Mt 14,1-12; Mc 6,14-16
Erode e Gjesù
7 Intant il tetrarche Erode al vignì a savê di ducj chescj fats e nol saveve ce pensâ, parcè che un pôcs a disevin: “Al è Zuan ch’al è resussitât dai muarts”. 8 Altris invezit: “Al è tornât a comparî Elie”. Altris ancjemò: “Al è resussitât un dai profetis di une volte”. 9 Ma Erode al disè: “Zuan i ài fat cjonçâ il cjâf jo. Cui isal alore chel chi, ch’o sint chestis robis di lui?”. E al smicjave di viodilu.
Mt 14,13-21; Mc 6,30-44; Zn 6,1-14
I apuestui ch’a tornin dongje e la moltiplicazion dai pans
10 Cuant che a tornarin indaûr, i apuestui i contarin a Gjesù dut ce ch’a vevin fat. Alore lui ju cjolè cun sè e si ritirà tune citât che i disevin Betsaide. 11 Ma lis folis a vignirin a savêlu e i lerin daûr. Lui ur fasè un bon acet e al tacà a fevelâur dal ream di Diu e a vuarî chei ch’a vevin bisugne di jessi vuarîts. 12 Ma la zornade e tacave a lâ jù e i Dodis i lerin dongje disint: “Lasse lâ la int, in mût ch’e puedi procurâsi la bocjade e il sotet tai borcs e tes campagnis dulintor, parcè che chi o sin tun puest fûr di man”. 13 Gjesù ur disè: “Daitjur di mangjâ vualtris”. Ma lôr i rispuinderin: “O vin dome cinc pans e doi pes. Vuelistu ch’o ledin a proviodi par dute cheste int?”. 14 Di fat li and jere un cincmil oms. Lui ur disè ai dissepui: “Fasêtju sentâ a cjaps di cincuante”. 15 A faserin cussì e a invidarin ducj a sentâsi. 16 Alore Gjesù, cjapâts sù i cinc pans e i doi pes e alçâts i vôi viers dal cîl, ju benedì, ju crevà e ur ai dè ai siei dissepui par che ju dessin fûr a la int. 17 A mangjarin ducj fin passûts e a puartarin vie dodis cestis di tocs vanzâts.
Mt 16,13-21; Mc 8,27-31
Confession di Pieri e prime profezie de passion
18 Une dì Gjesù al jere tun lûc fûr di man, a preâ. I dissepui a jerin cun lui e lui ur fasè cheste domande: “Cui sojo jo, seont la int?”. 19 I rispuinderin: “Par cualchidun Zuan il Batiste, par altris Elie, par altris ancjemò un dai profetis di une volte ch’al è resurît”. 20 Alore ur domandà: “Ma vualtris, cui disêso che jo o sedi?”. Pieri, cjapade la peraule, i rispuindè: “Il Crist di Diu”. 21 Alore ur ordenà di no dîi nuie a dinissun, 22 e al zontà: “Bisugne che il Fi dal om al patissi un grum, al sedi condanât dai anzians, dai sorestants dai predis e dai scrituriscj, al sedi fat murî e al resurissi la tierce dì”.
Mt 16,24-27; Mc 8,34-38
Lis condizions par lâ daûr di Gjesù
23 Po ur disè a ducj: “Se cualchidun al vûl vignî daûr di me, al à di dineâ se stes, cjapâ sù la sô crôs ogni dì e vignî daûrmi. 24 Parcè che chel ch’al volarà salvâ la sô vite le pierdarà, ma chel ch’al pierdarà la sô vite par colpe mê le salvarà. 25 Ce zovial a un om vuadagnâ magari il mont intîr se dopo al finìs cul pierdisi o cul ruvinâsi? 26 Se cualchidun si vergognarà di me e des mês peraulis, il Fi dal om si vergognarà di lui cuant che al tornarà te glorie sô e dal Pari e dai agnui sants.
27 Us al dîs in veretât: culì and è di chei che no muraran prime di vê viodût il ream di Diu”.
Mt 17,1-9; Mc 9,2-10
La trasfigurazion
28 Sui vot dîs dopo di chescj discors, al cjolè cun sè Pieri, Zuan e Jacum e al lè su la mont a preâ. 29 Biel ch’al jere daûr a preâ, la sô muse e gambià filusumie e la sô vieste e deventà cjandide e sflandorose. 30 E ve che doi oms a vignirin a fevelâ cun lui: a jerin Mosè e Elie, 31 comparîts te lôr glorie, e a fevelavin de sô partence ch’e stave par colmâsi a Gjerusalem. 32 Pieri e i siei compagns a jerin cjamâts di sium, ma a restarin sveâts e a vioderin la glorie e i doi oms ch’a jerin cun lui. 33 Intant che chei si separavin di lui, Pieri i disè a Gjesù: “Mestri, ce ben ch’o stin chi. O fasarìn trê tendis, une par te, une par Mosè e une par Elie”. Ma nol saveve ce ch’al diseve. 34 E intant ch’al diseve chestis robis, al rivà un nûl e ju taponà. A cjaparin pôre cuant che a jentrarin tal nûl. 35 Alore dal nûl e saltà fûr une vôs ch’e diseve: “Chel chi al è gno Fi, l’elet, scoltaitlu!”. 36 A pene che la vôs e cessà, Gjesù al restà dibessôl. Lôr a taserin e in chei dîs no i contarin nuie a dinissun di ce ch’a vevin viodût.
Mt 17,14-18; Mc 9,14-27
Al vuarìs un zovenut epiletic
37 Tal indoman, dopo dismontâts de mont, i lè incuintri a Gjesù une grande fole. 38 A colp, framieç de int, un om al tacà a berlâ: “Mestri, ti prei di dâi une cjalade al gno frut, ch’o ài dome chel. 39 Ve, un spirt lu gafe e a colp al tache a berlâ; lu scjasse e lui al bute la bave; lu mole a sun di vitis, dopo di vêlu ridusût a un peçot. 40 O ài preât ancje i tiei dissepui di parâlu fûr, ma no àn rivât”. 41 Gjesù i rispuindè: “Gjernazie cence fede e maldreçade, varaio di stâ trop ancjemò cun vualtris e di sopuartâus? Puartimi ca il to frut”. 42 Intant che chel i va dongje, il spirt trist lu sdrondenà par tiere e lu stuargè plen di convuls. Gjesù al parà fûr il spirt soç, al vuarì il frut e jal consegnà a so pari. 43 E ducj a restarin di clap a viodi la grandece di Diu.
Mt 17,22; 18,1-5; Mc 9,30-40
La seconde profezie de passion
Intant che ducj a jerin scaturîts par dutis lis robis ch’al veve fatis, ur disè ai siei apuestui: 44 “Metêsi ben tal cjâf chestis peraulis: il Fi dal om al sta par jessi consegnât tes mans dai oms”. 45 Ma lôr no capirin ce ch’al voleve dî cun chestis peraulis; a jerin cussì mistereosis che no lis capivin gran e a vevin rivuart a interpelâlu sun cheste cuistion.
46 Intant al nassè fra di lôr un cavîl: cui di lôr ch’al jere il plui impuartant. 47 Alore Gjesù, cognossint il pinsîr dal lôr cûr, al cjapà un frut, lu metè dongje di sè e ur disè: 48 “Chel ch’al acete chest frut tal gno non, mi acete me; e chel che mi acete me, al acete chel che mi à mandât. Parcè che chel ch’al è il plui piçul fra di vualtris, chel al è il plui grant”.
49 Alore Zuan al disè: “Mestri, o vin viodût un ch’al parave fûr i demonis tal to non e nô jal vin inibît, parcè che nol è cun nô, ch’o sin vignûts daûr di te”. 50 Ma Gjesù i disè: “No stait a inibîjal, parcè che chel che nol è cuintri di vualtris al è par vualtris”.
Mc 10,32
IL VIAç VIERS GJERUSALEM
L’ostilitât dai samaritans
51 Biel ch’al stave par colmâsi il timp ch’al sarès stât puartât vie dal mont, Gjesù si invià rissolût viers di Gjerusalem 52 e al mandà un pôcs di mes denant di sè. Chei a partirin e a jentrarin tun borc di samaritans, par prontâi ce che i coventave. 53 Ma lôr no i faserin un bon acet parcè che al stave lant viers Gjerusalem. 54 Viodint une tâl, i dissepui Jacum e Zuan i diserin a Gjesù: “Signôr, vuelistu ch’o disìn ch’al vegni jù il fûc dal cîl a parâju in cinise?”. 55 Ma Gjesù si voltà viers di lôr e ur cridà. 56 Po si inviarin par un altri borc.
Mt 8,18-22
Trê oms s’incuintrin cun Gjesù
57 Biel cjaminant, un i disè a Gjesù: “Ti vignarai daûr pardut là che tu larâs”. 58 Ma Gjesù i rispuindè: “Lis bolps a àn une tane e i ucei a àn un nît, ma il Fi dal om nol à dulà poiâ il cjâf”. 59 Po i disè a di un altri: “Ven daûr di me!”. Ma chel i rispuindè: “Signôr, lassimi prime lâ a soterâ gno pari”. 60 Gjesù i rispuindè: “Lasse che i muarts a soterin i lôr muarts; tu va a predicjâ il ream di Diu”. 61 Un altri i disè: “Signôr, o vignarai daûrti; prime però lassimi lâ a saludâ i miei di cjase”. 62 I rispuindè Gjesù: “Chel ch’al met man a la vuargine e po si volte indaûr, nol è fat pal ream di Diu”.
Mt 9,37-38; 10,9-15; Mc 6,8-11
Notis:
- 9,2 - Dopo di vêur mostrât cul so esempli, al mande i apuestui a fâ compagn: predicjâ e vuarî. Anzit prime vuarî e po predicjâ.
- 9,17 - Ce spiegazion dâ di chest meracul? Al è stât bon di fâ cjatâ il pan come che Diu al veve fate cjatâ la mane tal desert.
- 9,26 - Chei che i van daûr, a àn di spietâsi ce che i à capitât a lui.
- 9,27 - O vivìn tal moment che il ream di Diu al sta rivant. No si pò dî plui ch’al vignarà e nancje ch’al è za vignût ma ch’al sta rivant e duncje stâ pronts.
- 9,35 - Te tradizion bibliche, dal Sinai in ca, il nûl al palese e al plate la manifestazion di Diu o teofanie. Parcè che nissun nol pò viodilu e restâ in vite (Es 33,20).
- 9,39 - Luche al è il vanzelist plui precîs tal contâ i particolârs e i segnâi de malatie dal frut. Seont la tradizion al jere miedi.
- 9,54 - 2 Re 1,10s. Gjesù al leve sù a Gjerusalem par scomençâ la gnove storie di Diu e dai oms. No si podeve doprâ i sistemis violents di un mont che al stave finint.
- 9,55 - La plui part dai tescj latins a zontin: “No savês ce spirt ch’o vês intorsi. Parcè che il Fi dal om nol è vignût par pierdi lis animis dai oms ma par salvâlis”.


text:
La agane tal borc
La setemane passade si è rote la machine di lavâ a cjase mê. Inalore o soi lât di buinore ae lavandarie par netâ i vistîts.
Cuant che o soi rivât al jere ancjemò scûr parcè che di Invier il soreli al jes plui tart.
Il negozi al jere cuasi vueit, a jerin dome un impleât daûr il banc e une zovine femine masse biele.
Cuant che o soi jentrât le ai saludade, ma jê no mi à rispuindût, e à tirât dilunc a sistemâ la blancjarie. O ai pensât che e veve un frut parcè che e veve tantis maiutis piçulis.
O soi lât dongje l´impleât par domandâ a lui trop al costave il servizi.
Fevelant cun lui o ai ancje comentât che e jere bielonone la morute che e sistemave i siei vistîts.
Mi à rispuindût perplès che no jere nissune femine te stanzie.
Inalore o ai cirût dapardut e no ai viodût nuie, dome i rais dal soreli sui veri de puarte parcè che al scomençave a cricâ il dì.
Augusto Bornancin
#1118
Secjarie
Chê gnot al è lât ae rive dal flum. Al voleve cognossi sô mari che e jere muarte chel dì che al jere nassût. E fo une fantate bielisime.
Le veve spietade par cinc oris, però al à viodût dome un grum di feminis lontanis sot de lune. A vevin vistîts neris, cjavei luncs e a cjaminavin cun sarpints ator lis gjambis. Cjalantsi une a chê altre, a lerin fûr disperadis, a berlavin cun lis mans parsore il cjâf.
Cence aghe, il flum no fâs aganis bielis.
Chest Invier, cun chê secjarie che e puarte “La niña”, nol à rivât a cognossi la muse di sô mari, chê muse che al veve viodût dome intune fotografie.
Maria Veronica Moscufo
#1119
(Il flum Paraná -il secont di Americhe- che al bagne la sô citât San Nicolás, chest an al à rivât ae sô cuote plui basse in cuarante agns. Une tragjedie ambientâl par efiet de “La niña” che e puarte secjarie tal estrem plui a sud de Americhe.)


text:
Zardinaç
Lavorâ tal zardin a vûl dì viodi des rosis e des plantis ornamentâls. E je une ativitât che i plui a fasin par hobby e cualchidun al fâs par mistîr.
Le diference ca je cun la agricolture e in particolâr cun la coltivazion des rosis, a stâ tal fat che tai zardins no si metin grandis estension di plantis, ma si trate di meti dongje e tirà su diviersis tips di rosis cun fin soredut ornamentâl e a fâlu ben a vûl snait par sielzi lis plantis justis.
Storie dal zardinaç[cambie | modifiche il codiç]
Il zardin, come puest par divertîsi o par polsà al nas te antichitât. Famôs a jerin par esempli i zardins di Babilonie. Te antighe Grecie si cjatavin zardins tes cjasis dai siôrs, a jerin ancje numerôs zardins publics di spes dongje i templis e cun bielis statuis e fontanis.
I zardins si cjatin ancje tes cjasis dai romans dulà che si usave taià lis plantis in mût di riprodusi sienaris de mitologjie.
Durant la etât di mieç i zardins si cjatavin dentri lis abaziis o i cjastiei. Cul rinassiment si comencin a fâ i zardins ale taliane dulà che te progjeatazion si dopre la gjeometrie e la prospetive par creà des viodudis spetacolaris.
Tai secui seguitîfs la art dal zardinaç si disvilupe une vore prime in France e dopo in Inghiltere.
Vie pal mont si cjatin altri manieris di viodi i zardins. Si va da chei grancj dai palaç dai princips persians, arabs e cinês a chei completamentri diferents dai gjaponês che an par fonde la filosofie Zen.


text:
De Vichipedie, la enciclopedie libare dute in marilenghe.
Il valôr assolût come distance di un pont de rete reâl de origjine.
Il valôr assolût o modul di un numar reâl al è il valôr
no-negatîf dal numar, cence il segn. In pratiche, inte rete reâl, al rapresente
la distance tra il numar e il zero.
Dât un numar reâl , il so valôr assolût si indiche cun e si definìs
come
Si pues ancje scrivi
lì che si è usade la funzion indicadore
, che e vâl 1 se
l'argoment al è vêr e 0 se al è fals. Ricuardant che la lidrîs cuadrade
e je
simpri positive o nule (par esempli,
ancje se
), si à
ancje
Il valôr assolût al gjolt des proprietâts chi sot.
- Il valôr assolût di un cualsisei numar reâl al è simpri plui grant o avuâl a zero,
- Il modul dal prodot di doi numars al è simpri avuâl al prodot dai modui,
- Il valôr assolût di un numar reâl e dal so opuest a son avuâi,
- Idempotence. Sint il modul un numar positîf, si à
ven a stâi, il valôr assolût dal valôr assolût di un numar al è il stes valôr assolût.
- Disavualitât triangolâr. Il valôr assolût de some di doi numars al è simpri minôr o avuâl ae some dai valôrs assolûts
In particolâr, la avualitât e vâl se e dome se i doi numars a àn il stes segn (a concuardin). Al contrari, il segn di minôr al vâl in câs di discuardance.
- Come conseguence de disavualitât triangolâr, si pues ancje scrivi
Dimostrazion: Dât che , pe disavualitât triangolâr si pues scrivi
ven a stâi De stesse maniere, si pues provâ che Al baste cumò notâ che (pe proprietât 4) e che e, duncje, al è avuâl o a o a . Zontant ducj i risultâts si oten la disavualitât cirude.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 2
VANZELI DA L’INFANZIE
Nassite di Gjesù
2 1 In chei dîs al saltà fûr un edit di Cesar August ch’al ordenave il censiment di dute la tiere. 2 Chest prin censiment al fo fat cuant che al jere governadôr de Sirie Cuirin. 3 A levin ducj a dâ il lôr non, ognun inte sô citât. 4 Ancje Josef de Galilee, de citât di Nazaret, al lè sù te Gjudee, te citât di David che i disin Betlem, parcè che al jere de cjase e de famee di David, 5 par dâ il so non insieme cun Marie, la sô femine, ch’e stave spietant. 6 Intant ch’a jerin li, al rivà par jê il timp di parturî e 7 e parturì il so prin fi. Lu invuluçà tes fassis e lu poià intune grepie, parcè che inte locande nol jere puest par lôr.
La visite dai pastôrs
8 In chê stesse regjon a jerin pastôrs: a veglavin te campagne e vie pe gnot a fasevin la vuaite al lôr trop. 9 L’agnul dal Signôr si presentà denant di lôr e la glorie dal Signôr ju invuluçà di lûs; che di fat a cjaparin un grant spavent. 10 Ma l’agnul ur disè: “No stait a vê pôre, parcè che us puarti une gnove ch’e jemplarà di gjonde dut il popul: 11 vuê, te citât di David, us è nassût un salvadôr, ch’al è il Messie, Signôr. 12 E chest us servissarà di segnâl: o cjatarês un frut invuluçât tes fassis e pognet intune grepie”. 13 E a colp si compagnà cul agnul une fulugne de schirie dal cîl ch’e laudave Diu cussì:
14 “Glorie a Diu tal plui alt dai cîi
e pâs in tiere ai oms che lui ur vûl ben”.
15 A pene che i agnui si slontanarin di lôr par lâ viers il cîl, i pastôrs si disevin un cul altri: “Anìn fint a Betlem a viodi ce ch’al è sucedût e che il Signôr nus à fat savê”. 16 A lerin duncje in presse e a cjatarin Marie, Josef e il frut ch’al jere pognet inte grepie. 17 Dopo di vê viodût, a contarin ce che ur jere stât dit dal frut. 18 Ducj chei ch’a sintivin si davin di maravee des robis che i pastôrs a contavin. 19 Marie, par chel che le rivuardave, e tignive cont di dutis chestis robis meditantlis tal so cûr.
20 Po i pastôrs a tornarin indaûr glorificant e laudant Diu par dut ce ch’a vevin sintût e viodût, come che ur jere stât contât.
Il rispiet des prescrizions legâls
21 Passâts i vot dîs par circuncidilu, i meterin il non di Gjesù, come ch’al jere stât clamât dal agnul prime che sô mari lu cjapàs sù tal grim.
22 Rivât il timp de lôr purificazion, seont la Leç di Mosè, lu puartarin a Gjerusalem par ufrîlu al Signôr, 23 come ch’al è scrit te Leç di Mosè: “ Ogni mascjo ch’al vierç la nature al sarà bandît pal Signôr ”; 24 e par ufrî in sacrifici, come ch’e dîs la Leç dal Signôr, un pâr di tortorelis o doi colombuts.
Simeon e Ane
25 In chê volte al jere a Gjerusalem un om di non Simeon: al jere un om just e di religjon e al spietave la consolazion di Israel e il Spirtu Sant al jere sore di lui. 26 Che anzit i jere stât palesât dal Spirtu Sant che nol sarès muart prin di vê viodût il Crist dal Signôr. 27 Cussì al lè tal templi, sburtât dal Spirt; e biel che i siei gjenitôrs a puartavin il frut Gjesù par fâ ce che e ordenave la Leç, 28 lui lu cjapà tai braçs e al benedì Diu disint:
29 “Cumò, Signôr, lasse lâ il to servidôr in pâs
seont la tô peraule,
30 parcè che i miei vôi a àn viodude la tô salvece
31 chê che tu tu âs prontade in face di ducj i popui;
32 lûs par inluminâ i popui
e glorie pe tô int di Israel”.
33 So pari e sô mari a restarin maraveâts di ce che ur jere stât dit di lui. 34 E Simeon ju benedì e a Marie, sô mari, i disè: “Ve, lui al è metût pe ruvine e pe resurezion di tancj di lôr in Israel e come segnâl di contradizion, 35 di mût che une spade e passarà la tô anime fûr par fûr par ch’a vegnin palesâts i pinsîrs di tancj cûrs”.
36 E jere ancje une profetesse, Ane, fie di Fanuel, de tribù di Aser, une vore indenant cui agns, che e veve vivût cul so om siet agns dopo de sô vergjinitât. 37 Restade vedue e rivade a otantecuatri agns, no bandonave mai il templi e a servive Diu dì e gnot zunant e preant. 38 E rivà ancje jê propit in chel moment e a ringraciave Diu e ur fevelave dal frut a ducj chei ch’a spietavin la liberazion di Gjerusalem.
La vite platade di Gjesù a Nazaret
39 Finît di fâ dut ce ch’al rivuardave la Leç dal Signôr, a tornarin in Galilee, te lôr citât di Nazaret. 40 Intant il frut al cresseve e si rinfuartive, plen di sapience, e la gracie di Diu e jere sore di lui.
Gjesù cjatât framieç dai dotôrs dal templi
41 I siei gjenitôrs a vevin l’usance di lâ a Gjerusalem ogni an, pe fieste di Pasche. 42 Cuant che al rivà a dodis agns, i siei a lerin sù a Gjerusalem, seont l’usance de fieste. 43 Passâts chei dîs, intant che lôr a tornavin indaûr, il frut al restà a Gjerusalem, cence che i siei gjenitôrs si inacuargessin. 44 Crodint ch’al fos te comitive, a faserin une zornade interie di strade, e lu ciririn fra i parincj e i cognossints. 45 Stant che no lu cjatavin, a tornarin a cirîlu a Gjerusalem. 46 E al sucedè che lu cjatarin dopo trê dîs, tal templi, sentât framieç dai dotôrs, dut intent a scoltâju e a fâur domandis. 47 Ducj chei che lu scoltavin si maraveavin de sô inteligjence e des sôs rispuestis. 48 Viodintlu, a restarin scaturîts e sô mari i disè: “Fi, parcè mo nus âstu fate cheste? Ve, to pari e jo, spasemâts, o levin a cirîti!”. 49 Ma lui ur rispuindè: “Parcè mi ciriviso? No saveviso che jo o scuen stâ daûr a lis robis di gno Pari?”. 50 Lôr però no capirin ce che ur veve dit.
51 Alore al lè jù cun lôr e al tornà a Nazaret, e al stave sot di lôr. Sô mari e tignive cont di dutis chestis robis dentri dal so cûr. 52 E Gjesù al cresseve in sapience, in etât e in gracie denant di Diu e denant dai oms.
Mt 3,1-12; Mc 1,1-8; Zn 1,19-28
Notis:
- 2,2 - Publi Sulpici Cuirin al è stât governadôr in Sirie prime dal 6 p.d.C. Vuê ducj a concuardin che la date di nassite di Crist e va anticipade di un 5 o 6 agns, ancje se par tantis resons si va indenant cu la datazion tradizionâl e uficiâl.
- 2,7 - Plui che une locande, si tratave di un curtîl cuntun mûr di cente e un sotet dulintor par parâ lis personis; i nemâi a jerin libars tal mieç dal curtîl. Cualchidun al à interpretât l’espression dal vanzeli tal sens che la locande “no jere un puest par lôr” e duncje a saressin stâts sotetâts in cjase o grote privade. Luche nol fevele ni di grote ni di bo ni di mus. Al dîs dome che lu àn pognet intune grepie o tresêf.
- 2,13 - “Schirie dal cîl” a son i soldâts dal esercit dal cîl, i agnui.
- 2,21 - La circuncision e je il segnâl religjôs che si fâs part dal popul ebraic, sielzût di Diu. Taiâ l’ultime piel de nature o prepuzi al frutin al è un simbul antigon di consacrâ la risultive de vite, e no si pò ridusi dome a esigjencis igjenichis.
- 2,23 - Es 13,2.
- 2,24 - Lv 5,7; 12, 8.
- 2,32 - Come il nono che al mûr content cuant che al viôt il nevôt ch’al tire daûr di lui. Ma Simeon al à viodût ancje alc di plui, par chel al mûr in pâs.
- 2,35 - Ancje se al è rivât il salvadôr e la consolazion di Israel, no si pò spietâsi che i oms a devèntin a colp ducj bogns. Gjesù al dividarà: par lui e cuintri di lui.
- 2,47 - E jere une usance ebraiche chê di sentâsi tal mieç dal curtîl dal templi a discori e a rispuindi a ducj chei che a volevin fâur domandis ai mestris.
- 2,49 - Il frut al sa di cui ch’al è fi e ce ch’al à di fâ inte vite. La ultime peraule su la crôs e sarà: “Pari, tes tôs mans o racomandi il gno spirt” (Lc 23,46).
- 2,51 - Luche al à savudis chestis robis, par un viers o par chel altri, de bocje di Marie.
- 2,52 - 1 Sam 2,25; Pr 3,4.


text:
Finiment e principi – une poesie par cambiâ an
Ju vevi scrits par talian, il mê bon finiment e il mê bon principi, ma mi plaseve començâ ancje chest blog cun lôr e cussì ju ai voltâts par furlan.
Prin di scomençâ
I vûl finît
E che il finiment, nol sedi fat a câs
Sierâ i dêts
Intun pugn
E butâju vie
Lontan
Cui rimuars
Che a si fasin
Scontrins fruçâts
I displasès
Aiar
Che chel almancul
Nol coste nuie
Invezit pai prins
Tu âs bielzà finît di paiâ
Pai biei ricuarts
Al contrari
Nol varès di jessi intrigôs
Fâju deventâ coriandui
Emetiju in sachete
Par agns
Cence platâju mai
Dopo di chest o brami
Par ducj voaltris
Di rivâ adore a sporcjâ
Il vuestri ator
Cjocolate intal lat
Pluitost che il contrari
Visâsi che e baste une gote
Par tirâ su un mâr
Dilunc di une pagjine
E cence che lis peraulis
A sedin di burascje
Visâsi che une manece
No jentre inta chê altre man
Ma par ledrôs sì
E al fâs il so lavôr
E in ultin o speri
Di no dismenteâmi mai
Che al è plui impuartant il scat
Che la fotografie
Comments
-
Aldo Rossi10 Gennaio 2009
"Che al è plui impuartant il scat
Che la fotografie … "
Si no ti ves iodût cussì in buine salût viners a Udin, mi vegnares di pensà chi tu as belzà studiât la epigrafe da to tombe .. 🙂
Oh, salvadi i scherzavi. Però a pensà ben, podares iessi encje la me!
-
gelostellato10 Gennaio 2009
ah ah
no no, nuie editing al calendare
e je mê mari che ogni tant mi dîs i sants e se cognòs cualchidun… i romp lis balis 😉


text:
Ecologjie
La ecologjie e je la sience che e studie lis relazions fra i vivents e l'ambient. Cun chest si intindin i rapuarts fra i varis vivents, fra i vivents e l'ambient fisic (par esempli cul clime), fra i vivents e i elements sociâi, economics e v.i. Si studie ancje la opare dal om su la nature.
Storie[cambie | modifiche il codiç]
Tal 1866 Ernst Häckel al à inventât la idee di ecologjie. In principi si intindeve dome il studi des relazions fra i vivents e il lôr ambient, cul timp l’ambit di interès a si è ingrandît simpri di plui.
Ogjiet di studi[cambie | modifiche il codiç]
La ecologjie e je une sience multidisciplinarie che a dopre tantis atrits siencis come la chimiche, la fisiche, la geologjie, la gjeografie, la metereologjie e v.i. La ecologjie e pues studiâ la difusion di une sole specie in tun ambient cun datis carateristichis (abitat) o e pues studiâ dute la Tiere considerade come un grant sisteme (biosfere). Une idee interessante ma une vore dibatude e je la teorie di Gaia.


text:
Paradîs
Paradîs.
Dal latin "paradisus" e chest dal grêc "paràdeisos" che al significhe "zardin o parc".
Intal Testament Vieri al indicave il zardin di Eden, mentri tal Testament Gnûf, secont lis peraulis di Jesù al ladron pintût, il cîl: In veretât ti dîs, vuê tu sarâs cun me in Paradîs (Lu 23:43). Sinonim duncje di un lûc feliç, abitance des animis buinis.
Cheste idee, a ben che cun tantis variantis, a si cjate oltri che intal ebraisim e tal cristianisim, in cuasi dutis lis religjons. Ret di numerôs popui primitîfs, lis contis e i mîts a cjacarin di oms che a vivevin intun stât di glorie e di imortalitât.
Intes rapresentazions iconografichis al ven dispès figurât come contrast a l'infier.


text:
Musiche classiche
Te etimologjie, la peraule classic al vûl dî alc che al è di model, che al è fondamentâl.
Intal lengaç di ogni dì il tiermin musiche classiche al è indicatîf in gjenar de musiche culte europeane.
Par periodi classic si intint in mût vonde precîs chê stagjon creative de musiche culte, che e scomence de seonde metât dal Sietcent, fin ai prins agns dal Votcent. I pricipâi compositôrs di cheste epoche a forin Haydn, Mozart e Beethoven. Beethoven al fo il compositôr di mieç, jenfri la epoche classiche e il periodi romantic dai compositôrs come Schubert, Schumann, Chopin, Liszt, Wagner e Brahms.
Viôt ancje[cambie | modifiche il codiç]
- Compositôr
- compositôrs rinassimentâi
- compositôrs barocs
- compositôrs classics
- compositôrs romantics
- cuintripont
- musiche rinassimentâl
- musiche baroche
- Polifonie
- Orchestre
Leams esternis[cambie | modifiche il codiç]
- Kunst der Fuge Portâl di musiche classiche tal formât MIDI (limitât 5 files/par dî).
- Classicaonline.com Portâl di musiche classiche cun informazions parsore concerts, masterclasses.
- imslp.org Portâle dalInternational Music Score Library Project con une colezion une vore grande di musiche classiche.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Judiz
Cjapitul 2
LIS TRIBÛS DI ISRAEL IN CANAAN
Israel al à mancjât al pat
2 1 L’agnul dal Signôr al lè sù di Galgale fint a Betel e al disè: “Us ài fats vignî sù dal Egjit e us ài menâts ta cheste tiere che ur e vevi imprometude ai vuestris vons par zurament. Us vevi visâts: Jo no romparai mai il gno pat cun vualtris. 2 Par chel che us rivuarde, no vês di fâ missete cu la int di chi; che anzit o vês di butâur par aiar i lôr altârs. Vualtris però no vês volût scoltâ la mê vôs. Ce vêso cumbinât? 3 Poben, us al dîs clâr e net: no fasarai plui fuî cheste int denant di vualtris. Us metaran il pît sul cuel e i lôr dius a saran il vuestri tramai”.
4 Cuant che l’agnul dal Signôr al finì di dî chestis robis ai israelits, dut il popul al tacà a petâ berlis e a craçâ. 5 Chel lûc i meterin non Bochim e li i faserin sacrificis al Signôr.
Muart di Gjosuè
6 Alore Gjosuè al mandà a cjase il popul e i israelits a tornarin ognidun tal so toc par cjapâ paronance de tiere. 7 Il popul al stè sot dal Signôr fintremai che al restà in vite Gjosuè, e fin che a forin vîfs i anzians che a restarin daûr di Gjosuè e che a vevin viodudis dutis lis grandis robis che il Signôr al veve fatis a pro di Israel. 8 Gjosuè, fi di Nun, famei dal Signôr, al murì che al veve cent e dîs agns. 9 Lu soterarin te tiere che i vevin dade di legjitime a Timnat-Cheres, su la mont di Efraim, disore de mont di Gaas. 10 E cuant che e rivà la volte ancje a di cheste gjenerazion di dâsi dongje dai siei vons, e capità un’altre gjernazie che no cognosseve ni il Signôr ni ce che lui al veve fat par Israel.
Pecjât, cjastic, invocazion e salvece
11 E cussì i fîs di Israel a faserin robis che no levin tai confronts dal Signôr e si butarin cui Baals. 12 A implantarin il Signôr, Diu dai lôr vons, che ju veve fats saltâ fûr de tiere dal Egjit, e a lerin daûr di altris dius a messet di chei de int dulintor. S’ingenoglarin denant di lôr e i faserin vignî sù la fumate al Signôr; 13 a bandonarin il Signôr par lâ sot di Baal e di Astarte. 14 Alore il Signôr i montà sù la rabie cuintri di Israel. Ju metè tes mans dai brigants che ju netarin di dut e ju bandonarin tes sgrifis dai nemîs che a jerin torator, in mût che no rivarin altri a fâur front ai lôr nemîs. 15 Ogni volte che a partivin par combati, la man dal Signôr ur petave jù a lôr par cjastiâju, propit come che il Signôr ur e veve professade cun tant di zurament. Si jerin ridusûts tune streme di fâ pôre. 16 Alore il Signôr ur mandà i judiçs che ju gjavarin des sgrifis di chei che ju tibiavin. 17 Ma no scoltarin, magari cussì no, nancje i lôr judiçs e si butarin tai braçs dai dius forescj e s’ingenoglarin denant di lôr. Par fâle curte, si son rivoltâts dal troi che a vevin cjaminât i lôr vons, fedêi ai ordins dal Signôr; no ur àn semeât propit par nuie. 18 Ogni volte che il Signôr ur mandave un judiç, il Signôr al jere cul judiç, e ju scapolave des çatis dai lôr nemîs fintremai che il judiç al jere in vite, midiant che il Signôr si lassave fâ dûl cuant che a gemevin denant di chei che ur tignivin il pît sul cuel e che ur fasevin azions di ogni sorte. 19 Ma però il judiç nol jere dibot nancjemò disfredât che lôr a tornavin a lâ fûr di troi, inmò piês dai lôr vons. A levin daûr dai dius forescj, ur fasevin sacrificis e s’ingenoglavin denant di lôr: no rinunziavin lafè nuie ai sacrilegjos e a lis porcariis dai lôr vons.
20 Alore la rabie dal Signôr si dismovè cuintri di Israel e al disè: “Za che chest popul al à mancjât al pat che jo ur vevi precetât ai siei vons e che nol à volût gran scoltâ la mê vôs, 21 di chi indenant no pararai vie denant di lôr nissun di chei forescj che Gjosuè nol à rivât adore di parâju fûr prin di murî, 22 in mût che Israel al provi ce che al vûl dî e si viodarà se al larà o no pe strade dal Signôr come che a àn fat i siei vons”.
23 Al è par chel che il Signôr al à lassât chescj forescj e nol à vude nissune presse di parâju vie e no ju à metûts gran tes mans di Gjosuè.
Notis:
- 2,1 - Se la concuiste di Canaan no va come ch’e vares di lâ al è par vie che si à mancjât al pat cul Signôr.
- 2,11 - Culì al è il telâr che al sarà doprât par ognidun dai judiçs: Israel al bute di bande il Signôr par Baal; il Signôr lu met tes sgrifis dai nemîs; Israel al clame il Signôr e lui i mande un a salvâlu. Si podares vê l’idee che i judiçs a operassin par dut Israel. Invessit si trate di storiis di grancj oms che a àn fat spiei tun puest o ta chel altri. Ancje l’ordin che il libri ju presente nol è chel cronologjc.
- 2,13 - Baal e Astarte (o, al plurâl, i Baals e lis Astartis), a stan par dutis lis divinitâts cananeis. Baal, “il paron”, al sares il principi maschîl, sorestant dal soreli. Astarte, che i dìsin ancje Asere, e je la dee dal amôr e de feconditât.
- 2,17 - Il butâsi cui dius forescj al è viodût tanche un rapuart sessuâl, un fâsi doprâ o un dâsi vie.
- 2,20 - I forescj a son restâts come mieç par provinâ la fedeltât di Israel e come cjastic de sô infedeltât.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
Il Signôr, scût ch’al pare
3 1 Salm di David cuant che al scjampave di so fi Assalon.
2 Signôr, cetancj che mi son contraris,
a son tancj chei che mi fasin cuintri,
3 une vore chei ch’a disin de mê anime:
“Nancje il so Diu nol rive plui adore di salvâle!”.
4 Ma tu, Signôr, tu sês un ripâr che mi contorne,
tu sês la mê braure e il gno cjâf tu alcis.
5 Viers dal Signôr cun dute la mê vôs o berli,
lui mi rispuint de sô mont sante.
6 Ve, mi pon tal gno jet e mi indurmidìs vie.
Mi dismôf parcè che il Signôr mi sostente.
7 Un esercit di miârs di lôr no mi fâs pôre
che si campin cuintri di me di ogni bande.
8 Jeve sù, Signôr;
salvimi, gno Diu.
Patafe ducj i miei nemîs,
pare in fruçons i dincj de int triste.
9 Dal Signôr e je la salvece.
Che la tô benedizion e vegni jù sul to popul.
Notis:
- 3 - Al vierç la schirie dai “salms di David”. Come suage storiche o vin il brut moment passât di David cuant che al scjampave di so fi Assalon (2 Sam 15-18).
- 3,4 - Il paragon dal scût al ven fûr dispès intai salms, cu la diference che il Signôr nol pare dome par denant o di une bande, ma dulintor.
- 3,8 - Jeve sù, Signôr! Cheste invocazion, doprade dispès, e podarès jessi une sorte di berli di vuere dai israelits ch’a domandavin l’intervent de arcje dal Signôr intant de batae (Nm 10,35).
- 3,9 - Inte Bibie la persone e la sô situazion no je mai dispeade dal so contest naturâl, il popul.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Baruc
Cjapitul 2
La preiere d’Israel in esili
2 1 Par chel il Signôr al à metude in vore la sô peraule ch’al veve dite cuintri di nô e cuintri dai nestris judiçs ch’a àn rezût Israel, cuintri dai nestris rês e cuintri dai nestris princips, cuintri dai oms di Gjude e di Israel. 2 Nol è mai stât sucedût sot di dut il cîl ce ch’al è stât fat in Gjerusalem, seont ce ch’al è scrit te leç di Mosè, 3 che nô o saressin rivâts a mangjâ un la cjar di so fi e chel altri la cjar di sô fie. 4 Po ju à metûts tes sgrifis di ducj i reams che a son dulintor, a vergogne e desolazion framieç di ducj i popui confinants, là che il Signôr ju veve dispierdûts. 5 Po a son deventâts sotans e no parons, parcè che o vin pecjât cuintri dal Signôr, nestri Diu, par no vê volût scoltâ la sô vôs. 6 Al Signôr, nestri Diu, la justizie; a nô, invezit, e ai nestri vons la muse rosse come ch’al sucêt vuê. 7 Lis disgraciis che il Signôr al veve professadis cuintri di nô nus son plombadis dutis intor. 8 No vin bonade la muse dal Signôr mendantsi ognidun dai pinsîrs dal so cûr trist. 9 Il Signôr al à tignudis di voli chestis disgraciis e lis à fatis plombâ parsore di nô parcè che il Signôr al è just in dutis lis voris che nus à ordenadis. 10 Nô, però, no vin scoltade la sô vôs cjaminant tai comandaments che il Signôr nus veve metûts denant.
La supliche
11 Cumò, Signôr, Diu di Israel, che tu âs fat saltâ fûr il to popul de tiere dal Egjit cun man fuarte, cun segnâi e cun spiei, cun grande potence e cun braç alçât, e che tu ti âs fat un non come ch’al sucêt vuê, 12 o vin pecjât, o sin stâts triscj, no sin stâts juscj, Signôr, nestri Diu, rivuart ai tiei ordins. 13 Che si slontani di nô la tô rabie, parcè che o sin restâts in pôcs framieç dai forescj là che tu nus âs dispierdûts. 14 Scolte, Signôr, la nestre preiere e la nestre supliche e deliberinus par amôr to e danus gracie denant di chei che nus àn depuartâts, 15 par che dute la tiere e cognossi che tu tu sês il Signôr, nestri Diu, e che il to non al è stât clamât parsore di Israel e parsore de sô gjernazie. 16 Signôr, ten cont de tô sante cjase e impensiti di nô; plee, Signôr, lis tôs orelis e scolte. 17 Spalanche, Signôr, i tiei vôi e considere: no saran di sigûr i muarts di chel altri mont, che il lôr spirt al è stât gjavât des lôr vissaris, a dâi glorie e justizie al Signôr, 18 ma pluitost l’anime une vore avilide, chel ch’al cjamine plet e indeul, i vôi sfinîts e l’anime puare ti daran glorie e justizie a ti, Signôr. 19 Parcè che nol è pai merits dai nestris vons e dai nestris rês che nô ti fasìn a ti la nestre preiere, Signôr, nestri Diu. 20 Parcè che tu tu âs strucjade la tô rabie e la tô ire cuintri di nô, come che tu vevis visât midiant dai tiei servidôrs, i profetis, disint: 21 “Il Signôr al dîs cussì: Pleait la vuestre crepe e servît il re di Babilonie, cussì o vivarês te tiere che jo ur ài dât ai vuestris vons. 22 Ma se no volês scoltâ la vôs dal Signôr, servint il re di Babilonie, 23 o fasarai cessâ des citâts di Gjude e fûr di Gjerusalem il scriul de ligrie, il scriul de gjonde, la vôs dal nuviç e la vôs de nuvice e dute la tiere e sarà bandonade e cence int”. 24 Nô però no vin scoltade la tô vôs servint il re di Babilonie e cussì tu âs metudis in vore lis peraulis che tu vevis ditis a mieç dai tiei servidôrs, i profetis: ven a stâi che i vues dai nestris rês e i vues dai nestris vons a saressin stâts butâts fûr dal lôr tombâl. 25 Cumò ve ch’a son esponûts al cjalt dal dì e al frêt de gnot. A son muarts cun dolôrs orents, di fan, di spade e di peste, 26 e tu âs fat de cjase ch’al è stât clamât, parsore, il to non ce che si viôt in dì di vuê, par colpe de tristerie de cjase di Israel e de cjase di Gjude. 27 Cun dut a chel, però, tu âs agjît cun nô seont il to grant bonvolê e seont dut il to grant boncûr, Signôr, nestri Diu, 28 come che tu vevis fevelât midiant dal to famei Mosè te dì che tu i âs ordenât di scrivi la tô leç denant di ducj i fîs di Israel disint: 29 “Se no scoltarês la mê vôs, pardabon, cheste grande fulugne e sarà ridusude a un troput framieç dai forescj là che jo ju dispierdarai: 30 parcè che o sai che no mi scoltaran, stant ch’a son un popul di crepe dure. Ma te tiere dal lôr esili a tornaran a jentrâ tal lôr cûr 31 e a ricognossaran che jo o soi il Signôr, lôr Diu. Alore jo ur darai un cûr e orelis ch’a scoltin 32 e lôr mi laudaran te tiere dal lôr esili, si visaran dal gno non 33 e si mendaran de lôr ostinazion e des lôr voris tristis, parcè che si impensaran de condote dai lôr vons ch’a àn pecjât cuintri dal Signôr. 34 Alore ju tornarai a menâ te tiere che ur e ài zurade ai lôr vons, a Abram, a Isac e a Jacop, e le paronaran. Ju moltiplicarai e no calaran. 35 O fasarai cun lôr un pat par simpri: jo o sarai il lôr Diu e lôr a saran il gno popul e no pararai plui fûr il gno popul Israel de tiere che ur ài dade”.
Notis:
- 2,3 - Chescj fats tragjics a son ricuardâts di Josef Flavi tal so Bellum judaicum 6,201s.
- 2,11-35 - In cheste supliche si incrosin motîfs tradizionâi une vore dongje de predicazion di Gjeremie.


text:
Il nostro registro elettronico si chiama NUVOLA.
E’ un claud ed è perfettamente adattabile alle esigenze di ogni istituto.
Non siamo noi a dire a voi cosa fare, ma siete voi a configurare il software in base alle vostre esigenze.
NON CHIEDETE A NOI COME E’ IL PRODOTTO, CHIEDETELO A CHI LO USA GIA’
FRIULI VENEZIA GIULIA
GORIZIA
ic Fogliano Redipuglia; ic San Canzian d’ Isonzo; ic Grado
PORDENONE:
ic Fontanafredda; ic Maniago; ic Pasiano di Pordenone; ic Torre Pordenone; is Mattiussi Pordenone; ic San Vito al Tagliamento; ic Prata di Pordenone; ic Casarsa della Delizia; CTO Pordenone
UDINE:
ic Gemona; ic Latisana; ic Palazzolo dello Stella; ic Palmanova; ic Pavia di Udine; ic Tolmezzo; ic Val Tagliamento; is Deganutti Udine; ic Cividale del Friuli; ic Tavagnacco; ic Faedis; ic Mortegliano
TRIESTE
ic Via Commerciale Trieste; ic Marco Polo; ic Dante Alighieri; ic San Giovanni; ic Tiziana Weiss
PROVINCIA DI TREVISO
ic Casale sul Sile; ic Cornuda; ic Fellisent n. 3 Treviso; ic Farra di Soligo; ic Giavera del Montello; ic Loria; ic Maserada sul Piave; ic Paese; ic Ponzano Veneto; ic Preganziol; ic San Biagio di Callalta; ic Sernaglia della Battaglia; ic Spresiano; ic Stefanini n.4 Treviso; ic Villorba; ic Volpago del Montello; ic Oderzo; ic San Vendemiano; ic Gorgo al Monticano; ic Silea; collegio Balbi Valier Pieve di Soligo; scuola Pieve di Castelfranco; ic Salgareda; ic Trevignano;
PROVINCIA DI VENEZIA
ic Concordia Sagittaria; ic Fossalta Portogruaro; ic Cinto Caomaggiore
PROVATE LA NOSTRA DEMO ON LINE CLICCANDO SOTTO
USERNAME : docente
PASSWORD: docente